Nos Gaufridus, decanus, et Stephanus Plotuns, archipresbiter Belnensis, notum facimus universis presentes litteras inspecturis quod, in nostra presentia propter hoc constitutus, Stephanus de Orsans, filius quondam Guidonis de Orsans, quittavit et in pace dimisit abbati et conventui Cistercii, medietatem mansi apud Vilers, siti inter duos mansos Arnulphi, majoris Cistercii de Vilers. Quam medietatem dicti Cistercienses dicebant sibi collatam fuisse in elemosinam pro remodio anime matris dicti Stephani, et predictus Stephanus dixerat contrarium. Set pro remedio anime predicte matris sue et antecessorum suorum necnon et anime ipsius et successorum ejus, predictam medietatem dicti mansi dictis Cisterciensibus quittavit prout superius est expressum. Aliam autem medietatem dicti mansi dedit, cessit et tradidit et omnino dimisit dictus Stephanus inter unios supradictis Cisterciensibus imperpetuum, pro centum solidis dyvionensium. De quibus centum solidis sibi esse plenarie satisfactum coram nobis recognivit. Et de toto manso supradicto pro indiviso dictus Stephanus se penitus devestivit, et dictos Cistercienses corporaliter investivit. Promittens pro se et heredibus ac successoribus suis quod decetero de dicto toto manso, dictos Cistercienses, per se vel per interpositam personam, non turbabit vel inquietabit. Promisit etiam dictus Stephanus, per se et heredibus ac successoribus suis, dictum mansum integraliter dictis Cisterciensibus contra omnes homines legittime garantire. Et pro dicta garantia portanda eisdem Cisterciensibus obligavit eisdem Cisterciensibus omnia bona sua presentia et futura. In testimonium autem omnium predictorum et munimen, ad petitionem et requisitionem dicti Stephani, presentibus litteris impressionem sigillorum nostrorum apposuimus. Actum anno Domini millesimo ducentesimo quinquagesimo septimo, mense februario.